**SZAOK Kari Kutatási Alap – Kutatási Módszertani Pályázat**

**A pályázat célja:**

A Szegedi Tudományegyetem Általános Orvostudományi Kara **Kutatási Módszertani Pályázatot** hirdet. A pályázat célja, hogy fiatal, de már tapasztalattal rendelkező kutatók külföldi tanulmányút keretében, új, az alapkutatás során közvetlenül hasznosítható metodikát sajátítsanak el, amely segíti a karon működő kutató műhelyek nemzetközi versenyképességének megőrzését. A támogatás 4 (maximum 6) hetes külföldi tanulmányutat finanszíroz **2023-ban Ph.D. fokozattal rendelkező kutatók részére (maximum 5 fő)**, amelynek célja valamely új metodika elsajátítása, gyakorlása olyan **európai** kutató intézményben, amely az adott kutatási terület vezető intézményei közé tartozik. A támogatás igénybe vehető továbbá olyan intenzív tréningen való részvételre is, ami tartalmaz úgynevezett hands-on szekciót.

A pályázónak rendelkeznie kell Ph.D. fokozattal, de a fokozat megszerzését követően még 10 éven belül kell lennie.

**A pályázó által benyújtandó anyagok:**

* **Önéletrajz**, melyben a pályázott tanulmányúttal kapcsolatos *személyi kompetenciák* kerüljenek részletesen ismertetésre; *nyelvismeret*, valamint a *tudományos teljesítmény*, nemzetközi és hazai *konferenciákon való aktív részvétel* (előadás és poszter) szintén legyen része az életrajznak (max. 2 oldal)
* **Publikációs jegyzék**
* **A szakmai út ismertetése,** a cél intézmény pontos megjelölése, az ott töltendő tanulmányút hosszának megadása, a tanulmányút indoklása (max. 1 oldal)
* **Szervezeti egység vezető ajánlása**, annak alátámasztása, hogy a pályázó kiutazása egyaránt szolgálja annak szakmai előmenetelét és az adott kutatóhely tevékenységének fejlődését (max. 1 oldal)
* **A fogadó intézmény vezetőjének befogadó levele (workshop esetén a program leírása)**
* **Nyilatkozat,** melyben a pályázó vállalja, hogy tudomány útja eredményeit ismerteti a soron következő Szent-Györgyi Napok során

***Abban az esetben, ha 4 hetet meghaladó tanulmányútra pályázik a kolléga, akkor azt külön kell indokolnia, és azt a szervezeti egység vezető ajánlásába is bele kell foglalni.***

**A pályázat benyújtásának módja:**

1. A pályázatot e-mail csatolt file-ként a Dékáni Hivatal címére: office.aokdh@med.u-szeged.hu is be kell küldeni a pályázatot.

2. A dokumentum neve: ,,SZAOK-KKA\_pályázatévhónapnap\_pályázó vezeték és keresztneve" megjelöléssel, amit az E-mail tárgymezőjében is fel kell tüntetni.

3. A Tárgy mezőben kérjük még feltüntetni: Kutatási Módszertani Pályázat

**A pályázat benyújtásának határideje folyamatos a keret kimerüléséig.**

A pályázatok elbírálását a Tudományos dékánhelyettes és a Kari Tudományos Értékelő Bizottság végzi

A bizottság döntéséről a pályázó e-mailben kap értesítést.

**A pályázat által támogatott tételek:**

**Az utazás költsége** **max. 200 eFt** (Repülővel, vonattal vagy autóbusszal történő utazás esetén az SZTE Nemzetközi Utazásszervezési Irodáján keresztül kell intézni a jegy beszerzését; saját gépjárművel való utazás esetén a hatályos dokumentáció kitöltésével lehet az üzemanyag díjat UTÓLAG igényelni. Az utazás költségeit - bármilyen formában is történjen – kizárólag egy oda- és egy visszaútra fedezi a támogatás.).

**A szállás költsége** **max. 150 EUR/nap** (Preferált megoldás a fogadó intézmény vendégszobájának/vendéglakásának igénybevétele. Ha erre van lehetőség, akkor a fogadó intézménnyel tudatni kell, hogy a SZTE Nemzetközi Utazásszervezési Irodája által megbízott cég ajánlattételi kéréssel fogja őket megkeresni.).

**Napidíj a hatályos rendelkezéseknek megfelelően.** A napidíj 30%-a, de max. 15 EUR után nem kell adót fizetni, az e feletti összeg azonban adóköteles. (Workshop esetén a regisztrációs díj összege igényelhető napidíj helyett).

A tanulmányút végeztével, a hazaérkezést követő 2 héten belül a pályázatot elnyert kollégának **úti beszámolót** kell készítenie (max 1 oldal), amelyet a szervezeti egység vezetőjének előzetesen véleményeznie és ellenjegyeznie kell. A tanulmányút eredményéről **szóbeli beszámolót** is kell tartania a támogatott kollégának a Kar Tudományos Bizottságának soron következő ülésén.

**Amennyiben a pályázati beszámoló nem kerül elfogadásra, a pályázó nem teljesíti a vállalásait, a pályázó automatikusan kizárja magát a következő két év Kari pályázataiból**

**A támogatott kollégával a Kar támogatási szerződést köt a kiutazást megelőzően, amelyben az is rögzítésre kerül, hogy abban az esetben, ha a támogatott a tanulmányutat követően 3 éven belül munkaviszonyát megszünteti a Szegedi Tudományegyetemen, akkor a támogatási összeget köteles visszafizetni.**

**Kapcsolattartó:**

**Sasi-Pokriva Eszter**, külügyi főelőadó, SZTE SZAOK Dékáni Hivatal, Szeged, Tisza Lajos krt. 109. 2. em.

Tel: 62/342-359, E-mail: sasi-pokriva.eszter@med.u-szeged.hu